BECL แผนการรวมกับ BMCL ฉลุยกูรูปรับคาดการณ์กำไรปีนี้ขึ้นอีก 39%
บล.ดีบีเอสวิคเคอร์ (ประเทศไทย) ปรับคาดการณ์กำไรปีนี้ของ BECL เพิ่มอีก 39% สะท้อนกำไรการขายหุ้น 10% ให้ CK ทั้งนี้แนะนำ “ซื้อ” ประเมินราคาพื้นฐานไว้ที่ 42.90 บาท 
22 มิ.ย. 2558

บล.ดีบีเอสวิคเคอร์ (ประเทศไทย) ระบุในบทวิเคราะห์ (22 มิ.ย.) บริษัท ทางด่วนกรุงเทพ จำกัด (มหาชน) BECL หรือ มีปริมาณการใช้ทางด่วน 5 เดือนแรกของปี 58 เพิ่ม 5.6% จากปีก่อนเป็น 1.1 ล้านเที่ยวต่อวัน สูงกว่าที่ประมาณการไว้ทั้งปีที่ 4% ถือว่าดีกว่าคาดเล็กน้อย ด้านรายได้เฉลี่ยต่อวันเพิ่ม 6.1% จากปีก่อนเป็น 23.9 ล้านบาท ซึ่งเป็นเพราะฐานปีที่แล้วต่ำผิดปกติ ซึ่งมีเหตุจากปัจจัยการเมืองปีก่อน
ทั้งนี้ได้มีการปรับเพิ่มคาดการณ์กำไรสุทธิปีนี้ขึ้นอีกถึง 39% เพื่อสะท้อนกำไรจากการขายหุ้น 10% ใน บริษัท รถไฟฟ้ากรุงเทพ จำกัด (มหาชน) BMCL ให้กับบริษัท ช.การช่าง จำกัด (มหาชน) หรือ CK ในเดือน ก.ค.58 ซึ่งคาดว่าตลาดยังไม่ได้ตระหนักถึงข่าวดีนี้สักเท่าใด ส่วนแผนการรวมกิจการระหว่างบริษัทกับ BMCL ก็เป็นไปตามแผน ทั้งสองบริษัทได้รับการอนุมัติจากผู้ถือหุ้นตั้งแต่ เม.ย.58 ปัจจุบันรอให้การทางพิเศษฯอนุมัติ หลังจากนั้นจะมีการประชุมผู้ถือหุ้นทั้งสองบริษัทเพื่อจัดตั้งบริษัทใหม่ ประมาณ ก.ค.58 และบริษัทใหม่ที่เกิดขึ้นคือ BEM คาดว่าจะกลับเข้ามาซื้อขายในตลาดฯได้ประมาณ ส.ค.58
โดยคงคำแนะนำ “ซื้อ” ประเมินราคาพื้นฐานไว้ที่ 42.90 บาท ด้วยวิธี DCF คาดว่าบริษัทใหม่จะรวมจุดแข็งทั้งสองบริษัทไว้ได้เป็นอย่างดี ทั้งสถานะการเงินที่แข็งแกร่งมากขึ้น มองเห็นที่มากระแสเงินสดได้ชัดเจน และแนวโน้มการกลับมาเติบโตสูงในปี 59 และ 61 ที่รถไฟฟ้าสายสีม่วงและสีน้ำเงินเริ่มให้บริการเดินรถ ตามที่ BMCL จะได้เข้าไปบริหารงานเดินรถนั่นเอง